ترمپ: امریکا ته د راروانو کډوالو راتگ، پر امریکا برید دی
د امریکا ولسمشر ډونالد ترمپ د امریکا په جنوب کې د مکسیکو سره سرحد کې د د راروانو کډوالو پړه په دموکراټانو اچوي.
ولسمشر ترمپ پرون یو ځل بیا په دموکراتانو تور ولگاو او پرته له کوم ثبوت څخه یې وویل چې ډموکراټان میلیونونه غیرقانوني کډوال هڅوي چې د امریکا قوانین مات کړي، له سرحده تیر او امریکایانو ته ستونزې جوړې کړي. د مهاجرت ضد فعالین هیله لري چې ولسمشر ترمپ د مهاجرت مسله یوه ملي ستونزه وښیي او د خلکو پاملرنه د جمهوري غوښتونکي گوند له جنجالي سیاستونو څخه بلې خوا ته واړوي. ولسمشر ترمپ د دوشنبې په ورځ (اوکتوبر ٢٣) د تکزاس په هیوستن کې د کانگرس منځمهالو ټاکنو لپاره په یوه کپماین کې وویل چې د گواتمیالا او هاندروس څخه د مهاجرو راروان کاروان به امریکا ته امنیتي گواښ پیښ کړي. ولسمشر ترمپ وویل "په دغو مهاجرو کې د بد خلک شته." ترمپ وایي هغه د تکزاس د والي گریک ابوت سره د دغو کډوالو په اړه خبرې کړې دي او تکزاس به هیواد ته د کډوالو د ننوتو د مخنوي لپاره بل ډول دیوال جوړ کړي. پخواني ولسمشر بارک اوباما په لاس ویگاس کې یوې سیاسي غونډې ته وویل هغه څه باید خلکو ته وویل شي چې ریښتیا دي. د ولسمشر ترمپ د سیاستونو د ملاتړو لپاره، د منځمهاله ټاکنو څخه څو اونۍ مخکې، د مرکزي امریکا څخه د مهاجرو راروان کاروان یو سیاسي سوغات دی. د مهاجرو د حقونو مدافعین د امریکا ته د راروانو مهاجرو په تیره په دغه کاروان کې شامل د ښځو او ماشومانو د خوندیتوب او امنیت په اړه اندیښنه څرگنده کړې او د ولسمشر ترمپ په کلکو څرگندونو باندې شدید انتقادونه کړي چې ټول کډوال یې مجرمین بللي دي. دموکراتان وایي ولسمشر ترمپ هڅه کوي چې د خلکو توجه د روغتیایي بیمې د مسلې په څیر له هغو مسلو څخه واړوي چې جمهوري غوښتونکو نیمگړې پریښي دي. ولسمشر ترمپ ویلي چې متحده ایالات به د مرکزي امریکا په دریو هیوادونو گواتیمالا، السلوادور او هاندوراس باندې بهرنۍ مرستې بندې که چېرې امریکا ته یې د ناقانونه کډوالو مخه ونه نیوله. د مکسیکو ولسمشر ویلي چې ولسمشر ترمپ ته به یو لیک واستوي چې پکې د امریکا او کانادا نه غوښتنه کوي چې د مرکزي امریکا په انکشافي پروژو کې پانگونه وکړي څو هغو هیوادونو کې غربت او بې وزلي له منځه لاړ شي چې خلک یې د ښه ژوند په لټه کې په غیر قانوني ډول امریکا ته د تگ هڅه کوي.